Llíria acull l'acte central del Dia de l’Esport 2023
04 de abril de 2023

El Poliesportiu El Canó de Llíria ha acollit hui l'acte central de la celebració del Dia de l’Esport 2023, que promou la Fundació Trinidad Alfonso en col·laboració amb la Generalitat Valenciana.

La jornada ha comptat amb la presència de la consellera d'Educació, Cultura i Esport Raquel Tamarit, l'alcalde de la localitat Joanma Miguel, l'edil d'Esports Paco Gorrea i el director de la Fundació Trinidad Alfonso Juan Miguel Gómez.

Al voltant de 500 persones han participat en les diferents activitats programades durant tot el matí. Entre elles es trobava alumnat de Primària dels centres educatius de la localitat, i les persones usuàries de les entitats de diversitat funcional com el Centre Ocupacional “El Prat”, Taller Pentagrama i Podem. Han pogut practicar diferents modalitats esportives com a pàdel, handbol, bàsquet, colpbol, datchbol, captura de la bandera i ground golf.

Precisament, cada any es promou esta iniciativa a la Comunitat Valenciana per a fomentar l'activitat física i uns hàbits de vida més saludables entre els més joves.

La jornada a Llíria ha comptat amb la col·laboració de la Regidoria d'Esports, i les empreses Tuawa i Decathlon. També cal destacar la labor del professorat d'Educació Física dels col·legis i de diferents entitats esportives locals en la preparació de les activitats, que han fet possible, un any més, esta gran festa de l'esport.